Studente bring NMMU ook tot stilstandBetogende studente by die NMMU. Foto: Twitter Die studente-oproer wat by universiteite dwarsoor die land woed, het Dinsdagnag na die Nelson Mandela Metropolitaanse Universiteit (NMMU) in Port Elizabeth uitgebrei. Teen Woensdag 06:00 was alle ingange na die Noord- en Suid-kampus afgesper en die universiteit het alle personeel en studente aangeraai om weg te bly. Die betogende studente beplan om alle ingange na die Suid-kampus af te sper om die universiteit tot stilstand te dwing. Die polisie moes teen 08:00 rubberkoeëls en traangas gebruik om die skare uitmekaar te jaag, maar studente het geweier om oor te gee. ŉ Ooreenkoms is uiteindelik bereik dat indien die studente binne die afgebakende areas bly, die polisie hulle nie met geweld sal verjaag nie. NMMU is een van talle universiteite wat Woensdag gesluit is weens gewelddadige betogings op kampusse. Akademiese aktiwiteite is ook by die Universiteit van die Vrystaat, die Universiteit van Pretoria, die Universiteit van die Witwatersrand, die Universiteit van Kaapstad, Rhodes-Universiteit en die Tshwane-Universiteit van Tegnologie opgeskort.